P6_TA(2007)0185

Krepitev zakonodaje Skupnosti na področju obveščanja delavcev in posvetovanja z njimi

Resolucija Evropskega parlamenta z dne 10. maja 2007 o krepitvi evropske zakonodaje na področju obveščanja delavcev in posvetovanja z njimi

Evropski parlament,

- ob upoštevanju člena 136 Pogodbe ES,

- ob upoštevanju Direktive 2002/14/ES z dne 11. marca 2002 Evropskega parlamenta in Sveta o določitvi splošnega okvira za obveščanje in posvetovanje z delavci v Evropski skupnosti [1], Direktive Sveta 98/59/ES z dne 20. julija 1998 o približevanju zakonodaje držav članic v zvezi s kolektivnimi odpusti [2], Direktive Sveta 94/45/ES z dne 22. septembra 1994 o ustanovitvi Evropskega sveta delavcev ali uvedbi postopka obveščanja in posvetovanja z delavci v družbah ali povezanih družbah na območju Skupnosti [3] in Direktive Sveta 2001/23/ES z dne 12. marca 2001 o približevanju zakonodaje držav članic v zvezi z ohranjanjem pravic delavcev v primeru prenosa podjetij, obratov ali delov podjetij ali obratov [4]; ki vse zadevajo usklajevanje zakonodaje držav članic glede instrumentov za dialog med socialnimi partnerji,

- ob upoštevanju svoje resolucije z dne 4. septembra 2001 [5] o poročilu Komisije o uporabi Direktive 94/45/ES,

- ob upoštevanju Sporočila Komisije z naslovom "Prestrukturiranje in zaposlovanje - Predvidevanje in spremljanje prestrukturiranja za razvoj delovnih mest: vloga Evropske unije" (KOM(2005)0120),

- ob upoštevanju mnenja Evropskega ekonomsko-socialnega odbora z dne 14. decembra 2005 [6],

- ob upoštevanju svoje resolucije z dne 15. marca 2006 o prestrukturiranju in zaposlovanju [7],

- ob upoštevanju svojih prejšnjih resolucij o industrijskem prestrukturiranju in združitvah,

- ob upoštevanju izjave Komisije Parlamentu z dne 25. aprila 2007 o okrepitvi evropske zakonodaje na področju obveščanja delavcev in posvetovanja z njimi,

- ob upoštevanju člena 103(4) svojega Poslovnika,

A. ker povečano število podjetij deluje na mednarodni ravni kot posledica globalizacije,

B. ker se je okrepil proces prestrukturiranja, združitev, selitve proizvodnje itd., ki vpliva na vse sektorje dejavnosti in povzroča spremembe v strukturi podjetij, v proizvodnji in zaposlovanju,

C. ker so se ob raznih primerih prestrukturiranja in kolektivnega odpuščanja v različnih sektorjih izpostavile možne težave v zakonodaji Skupnosti o pravici delavcev glede obveščanja in posvetovanja,

D. ker sta konstruktivna in pozitivna izmenjava informacij ter dejansko posvetovanje z zaposlenimi pomembna pri predvidevanju sprememb v industriji; ker sta poleg tega obveščanje in posvetovanje pomemben sestavni del Evropskega socialnega modela,

1. poziva Komisijo, naj poda pobude za pregled in posodobitev zakonodaje Skupnosti na področju obveščanja delavcev in posvetovanja z njimi, kot je že večkrat in najbolj nedavno z zgoraj navedeno resolucijo z dne 15. marca 2006 zahteval Parlament, da s tem zagotovi skladen in učinkovit zakonski okvir, se izogne pravni negotovosti in izboljša jasnost socialnega dialoga med nacionalno in evropsko ravnjo;

2. poziva Komisijo, naj Parlamentu predstavi časovni razpored za pregled in posodobitev zakonodaje Skupnosti na področjih obveščanja delavcev in posvetovanja z njimi, kolektivnega odpuščanja, zagotavljanja pravic zaposlenih v primeru selitve podjetja, zlasti pa za dolgo pričakovano revizijo Direktive 94/45/ES o evropskih svetih delavcev;

3. poziva Komisijo, naj takoj ukrepa, zato da zagotovi ustrezno izvajanje predpisov o obveščanju delavcev in posvetovanja z njimi s strani držav članic, ter naj opozori tiste države članice, ki direktiv o obveščanju in posvetovanju ne izvajajo;

4. ugotavlja, da se še zlasti ne izvaja Direktiva 94/45/ES ali pa med državami članicami obstajajo ogromna in neupravičena neskladja v načinih njenega izvajanja; poziva Komisijo, naj hitro in izčrpno poroča Parlamentu ter, kjer je potrebno, opozori države članice;

5. Komisijo želi spomniti na potrebo po skladni industrijski politiki na evropski ravni ob ustreznem upoštevanju njenih socialnih in okoljskih učinkov; meni, da imajo socialni partnerji ključno vlogo pri razvoju takšne politike;

6. poziva zato Komisijo, naj izboljša notranje usklajevanje svojih politik na različnih področjih, vključno na področju zaposlovanja in socialnih zadev, gospodarskih in monetarnih zadev, industrije, raziskav in razvoja, ter naj socialne partnerje spodbudi k aktivnemu sodelovanju pri razvoju skladnega sklopa politik, namenjenega ohranjanju močne, konkurenčne in inovativne evropske industrije;

7. naroči svojemu predsedniku, naj to resolucijo posreduje Svetu, Komisiji, vladam in parlamentom držav članic in socialnim partnerjem na evropski ravni.

[1] UL L 80, 23.3.2002, str. 29.

[2] UL L 225, 12.8.1998, str. 16.

[3] UL L 254, 30.9.1994, str. 64.

[4] UL L 82, 22.3.2001, str. 16.

[5] UL C 72 E, 21.3.2002, str. 68.

[6] UL C 65, 17.3.2006, str. 58.

[7] UL C 291 E, 30.11.2006, str. 297.

--------------------------------------------------